Sy se talente ken geen einde nie | Netwerk24
Sy se talente ken geen einde nie
Deur Madli Grobbelaar 02 April 2020 06:03
Die 8-jarige Dian Erasmus van die Riebeeckstad Laerskool is hier in aksie tydens die Nasionale landloopkampioenskappe verlede jaar.Foto: Verskaf
Die 8-jarige Dian Erasmus ’n kranige sportman se talente ken geen einde nie. Hy blink uit in atletiek, landloop, tennis, rugby en krieket.
Die jong sportman se veelsydigheid is deur sy skool die Laerskool Riebeeckstad met vele toekennings verlede jaar vereer. Hy spog al vir die afgelope 2 jaar met ’n rits medaljes en trofees
Sommer vroeg in die jaar word hy vir die Noord-Vrystaat atletiekspan gekies en behaal die 8ste plek in die 1200 m by die Vrystaat atletiekbyeenkoms. Dan speel hy ’n barshou op die tennisbaan en word vir die o.10 Vrystaat-tennisspan die jaar gekies.
Verlede jaar is hy vereer vir die beste junior seuns atleet asook vir die atleet wat die beste in sy ouderdomsgroep vir die seisoen gevaar het. Hy is ook gekroon as die beste junior landloopatleet van sy skool en het verlede jaar die Vrystaat landloopspan gehaal. Tydens die Nasionale landloopkampioenskappe verlede jaar het hy die 24ste plek behaal. Op die krieketveld is die mannetjie ook kook water en verlede jaar is hy as beste o.8 speler asook die belowendste o.9 bouler aangewys. Op die tennisbaan word akkurate houe links en regs uitgedeel en besorg hom die titel as beste graad 2 tennisspeler.
Dan moet die ander mannetjies rats wees en laag lê as Dian met die rugbybal begin hardloop. In sy ouderdomsgroep is hy as beste agterspeler in die o.9 groep aangewys en is blitsvinnig op die rugbyveld.
“Dian is gaande oor sport, hy eet, slaap en droom sport. Daar gaan nie ’n dag verby wat hy nie aktief is nie,” sê sy ma Elsdon Erasmus.
Elsdon wat self ’n kranige tennisspeler op haar dae was is ook Dian se tennisafrigter.
Dan is die klein blondekop boonop ’n slimkop en vaar ook uitstekend in sy skoolwerk. Die jongman se toegewydheid en absolute deursettingsvermoë laat hom die vrugte pluk van sy harde werk. Gedurende die inperk tyd oefen hy op ’n trapfiets net op fiks te bly. ’n Veelsydige sportman in murg en been.